偕康子雍州季子東所遊虔州通天巖
作者：伍餘幹
朝代：宋

paragraphs: 山靈不爲紅塵掃，仙竇玲瓏自天巧。
或開或合誰主張，元氣淋漓出蓬島。
壓服坡陀萬象高，平鋪練带三江繞。
水西接軫到斜陽，勒馬回□問遲早。
不見真仙只爲仙，猶嫌禿髪頭顱老。
三生豈必石點頭，三晉何□石言好。
行先之後更幾人，龍奔虎噬爭雲擾。
吳山但見楚山高，豈知砥柱千金寶。
山崩雨蝕不知年，各得帡幪各相□。
出門小吏驚且呼，虔州刺史心生惱。
急著歸鞭信馬蹄，春風猶带蘭香草。
燒燈更上鬰孤臺，吳楚東西春未了。